
Okresný súd Michalovce 2P/57/2024 7724201484 15. 08. 2024 JUDr. Jana Uhrínová ECLI:SK:OSMI:2024:7724201484.3
ROZSUDOK V MENE SLOVENSKEJ REPUBLIKY Okresný súd Michalovce, sudkyňa A. A. B. vo veci starostlivosti súdu o maloletú C. D. E., nar. XX.X.XXXX, zastúpenú kolíznym opatrovníkom Úradom práce, sociálnych vecí a rodiny Michalovce, dieťa rodičov: matka F. F. E. G. H., nar. XX.X.XXXX, trvale bytom I. XX, toho času A. J. X, F., právne zastúpená JUDr. Jánom Kizivatom, advokátom so sídlom advokátskej kancelárie C. K. XXXX/XXX, F. a otec L. M. F. E., L., nar. XX.XX.XXXX, trvale bytom N. XXXX/X, F., toho času O. XXXX/XX, H., právne zastúpený JUDr. Slavomírom Kučmášom, advokátom so sídlom advokátskej kancelárie Plynárenská 1, Michalovce, o úpravu výkonu rodičovských práv a povinností k maloletému dieťaťu, takto rozhodol: I./ Konanie ohľadne úpravy osobnej starostlivosti a úpravy stretávania sa otca s maloletým dieťaťom na základe návrhu matky doručeného súdu dňa 27.3.2024 zastavuje. II/ Schvaľuje rodičovskú dohodu ohľadne úpravy vyživovacej povinnosti otca k maloletej C. D. E., nar. XX.X.XXXX v tomto znení: IIa./ Otec sa zaväzuje povinnosťou prispievať na výživu maloletej C. D. E., nar. XX.X.XXXX, sumou vo výške 430 Eur mesačne, ktoré je otec povinný platiť k rukám matky, vždy do 15-teho dňa v mesiaci, od 27.3.2024 do budúcna. IIb./ Dlžné výživné za obdobie od 27.3.2024 do 31.8.2024, v celkovej sume 1207,20 Eur je otec povinný zaplatiť k rukám matky do 15.9.2024. III./ Žiaden z účastníkov nemá nárok na náhradu trov konania. odôvodnenie: 1./ Predmetom konania bola úprava výkonu rodičovských práv a povinností k maloletému dieťaťu. 2./ Podľa § 36 ods. l z. č. 36/2005 Z. z. o rodine a o zmene a doplnení niektorých zákonov (ďalej len Zákon o rodine), rodičia maloletého dieťaťa, ktorí spolu nežijú, môžu sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ustanovenia § 24, § 25 a 26 sa použijú primerane. 3./ Podľa § 24 ods. 4 Zákona o rodine, rozhodnutie o úprave výkonu rodičovských práv a povinností možno nahradiť dohodou rodičov. Dohoda musí byť schválená súdom, inak je nevykonateľná.
4./ Podľa § 25 ods. l Zákona o rodine, rodičia sa môžu dohodnúť o úprave styku s maloletým dieťaťom pred vyhlásením rozhodnutia, ktorým sa rozvádza manželstvo; dohoda o styku rodičov s maloletým dieťaťom sa stane súčasťou rozhodnutia o rozvode. 5./ Podľa § 25 ods. 2 Zákona o rodine, ak sa rodičia nedohodnú o úprave styku s maloletým dieťaťom podľa odseku 1, súd upraví styk rodičov s maloletým dieťaťom v rozhodnutí o rozvode; to neplatí, ak rodičia úpravu styku žiadajú neupraviť. 6./ Podľa § 26 Zákona o rodine, ak sa zmenia pomery, súd môže aj bez návrhu zmeniť rozhodnutie o výkone rodičovských práv a povinností alebo dohodu o výkone rodičovských práv a povinností. 7./ Podľa § 65 ods. 1 Zákona o rodine, ak rodičia maloletého dieťaťa spolu nežijú, súd upraví rozsah ich vyživovacej povinnosti alebo schváli ich dohodu o výške výživného. 8./ Podľa § 52 zákona č. 161/2015 Z. z. Civilný mimosporový poriadok, žiaden z účastníkov nemá nárok na náhradu trov konania, ak tento zákon neustanovuje inak. 9./ Podľa ustanovenia § 29 ods. 1 CMP, navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 10./ Podľa § 221 písm. a) zákona č. 160/2015 Z. z. Civilný sporový poriadok (ďalej len CSP), písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania. Poučenie: Proti tomuto rozsudku odvolanie nie je prípustné, pretože všetky osoby oprávnené podať odvolanie sa po vyhlásení rozsudku vzdali odvolania (§ 368 CSP). Ak povinný dobrovoľne nesplní, čo mu ukladá vykonateľný exekučný titul, môže oprávnený podať návrh na nariadenie výkonu rozhodnutia (§ 376 CMP).

